b'\n_START_ARTICLE_\nPredelica\n_START_PARAGRAPH_\nPredelica je potok s te\xc5\xbeko dostopno sotesko, ki se napaja iz ve\xc4\x8d manj\xc5\xa1ih izvirov na obmo\xc4\x8dju mejnega prehoda Predel v osr\xc4\x8dju Triglavskega narodnega parka. Izliva se v reko Koritnico v Logu pod Mangartom._NEWLINE_V zgornjem delu soteske, do soto\xc4\x8dja z Mangartskim potokom, so naj\xc5\xbeivahnej\xc5\xa1a in najbolj na gosto posejana slapi\xc5\xa1\xc4\x8da in slapovi, med katerimi je najvi\xc5\xa1ji Predelski slap, ki je visok ve\xc4\x8d kot 50 m. Srednji del soteske poteka po prodi\xc5\xa1\xc4\x8dih od soto\xc4\x8dja skozi osrednja korita do tolmuna, ki ga napaja 20 metrov visok Po\xc5\xa1evni slap, ki je hkrati zadnji slap Predelice. Najvi\xc5\xa1ji slap v tem delu je 30 metrov visok slap Zaro\xc4\x8denca. Spodnji del struge Predelice poteka od tolmuna skozi velik skalnat podor v Kre\xc5\xa1i, kjer ponikne, a kmalu spet privre na povr\xc5\xa1je in se vrne v strugo, nato pa se v Logu pod Mangartom izlije v Koritnico._NEWLINE_Leta 2000 je zemeljski plaz s pobo\xc4\x8dij Mangarta mo\xc4\x8dno spremenil srednji in spodnji del soteske.'